stanford-oval/wikipedia huggingface dataset:
צמודה

צמודת גלופה של סדרת הבולים הראשונה של מדינת ישראל בשנת 1948
צמודת גלופה של נער העיתונים משנת 1952
בבולאות צמודה היא קבוצה של בולי דואר מחוברים. צמודות מעניינות משום שהן נדירות יותר מבולים בודדים. בנוסף, צמודה משמרת את המיקום היחסי של הבולים כפי שהודפסו במקור. מידע זה חיוני במטרה להבין כיצד יוצרו הבולים.
צמודות מקצה הגיליון המקורי מכילים בדרך כלל אזורים של שולי הגיליון, אשר בתוכם אצור מידע מגוון. למשל צמודות חץ משמרות את קווי העזר ששימשו על מנת לישר את הגליונות למטרות חירור או שלבי יצור אחרים. צמודות קו אמצע כוללים קווים מודפסים באמצע הדף. צמודות אחרות כוללות את שם המדפסת. בצמודות של בולי ארצות הברית, שכיח למצוא מידע לגבי מיקוד.
הצמודה החביבה על האספנים היא לרוב צמודת גלופה המכילה חלק משולי הגיליון שם ניתן למצוא את המספר הסידורי של הגלופת ההדפסה.
בישראל שכיח למצוא את מספר הגלופה ממנה הוכנו הגליונות בשורה ב' של שולי הגיליון.
למרות שצמודות של בולים נדירים הן בעלות שווי רב, הרי שערך הצמודה עשוי להיות כה גבוה שלא ניתן יהיה לאתר קונים. כך יוותר בעל הבולים עם תחושה מרה שעליו להפריד את הצמודה במטרה למכור את הבולים בנפרד. במספר מקרים, הסוחרים הכריזו בפומבי על כוונותיהם להפריד צמודה ידועה מתוך תקווה למצוא קונה ולהציל את הצמודה מהשמדה.
קוטולטה נוסח בולוניה

| --- | --- |

 
 מאכלים
 מוצא:  איטליה 
 מרכיבים עיקריים:  בשר 
 
קוטולטה נוסח בולוניה (באיטלקית: Cotoletta alla Bolognese) הוא מאכל מסורתי של בולוניה. המאכל ידוע גם בשם "פטרוניאנה", על שם פטרוניוס, בישוף מהמאה החמישית הקדוש המגן של העיר בולוניה.
מאפיינים

המאכל מורכב מקוטולטה בשר עגל סינטה תחתונה (אנ') או (באיטלקית: scannello או sottonoce) מצופה בקמח, ביצים, ופירורי לחם. המנה מטוגנת תחילה בשומן חזיר או בחמאה, לאחר מכן מכוסה בפרוסת שינקן (פרושוטו) וחופן גבינת פרמזן. בשלב הבא יוצקים למחבת מעט ציר בשר כדי להחדיר טעמים ולהרטיב את המנה. לבסוף אופים בתנור עד שהגבינה נמסה.
המנה מוגשת לעיתים קרובות עם כמהין, במיוחד "טריפולה", כמהין לבן קטן וריחני מהרי האפנינים ליד בולוניה. מדי פעם מוסיפים קצת רסק עגבניות לתבנית האפייה.
מסורת ושמירה תרבותית

המתכון הופקד באקדמיה האיטלקית לבישול (איט') בלשכת המסחר של בולוניה ב-14 באוקטובר 2004. (זוהי עמותה תרבות שמטרתה "לשמור, יחד עם מסורות המטבח האיטלקי, את תרבות הציוויליזציה של השולחן, ביטוי חי ופעיל של המדינה כולה", כפי שאמר נשיא העמותה אוריו ורגאן).
ראו גם

קוטולטה נוסח מילנו
שניצל וינאי
קוטולטה
הערות שוליים

↑  Berardino, Sabino (2017-07-03). "La cotoletta alla bolognese ovvero la "Petroniana" eretica di Lucia Antonelli – Taverna del Cacciatore – Castiglion dei Pepoli (BO)" [The Cotoletta alla Bolognese or the heretical "Petroniana" by Lucia Antonelli - Taverna del Cacciatore - Castiglion dei Pepoli (BO)]. Luciano Pignataro Wine & Food Blog (באיטלקית). ארכיון מ-2020-08-05.
↑  "Cotoletta alla Bolognese". Accademia Italiana della Cucina (באיטלקית). ארכיון מ-2019-07-03.
↑  "La vera Cotoletta alla Bolognese" (באיטלקית). אורכב מ-המקור ב-2019-07-03. נבדק ב-2021-10-26.
צ'ארלס אדיסון

צ'ארלס אדיסון (באנגלית: Charles Edison;‏ 3 באוגוסט 1890 - 31 ביולי 1969) היה איש עסקים, ממציא ואתולוג אמריקאי שכיהן כמזכיר הצי של ארצות הברית, לפני כן כסגן המזכיר, ולאחר מכן כמושל ניו ג'רזי.
ראשית חייו

צ'ארלס אדיסון נולד בבית משפחתו, גלנמנוט, שבעיירה וסט אורנג', ניו ג'רזי, להוריו, הממציא תומאס אלווה אדיסון ורעייתו מינה מילר אדיסון. ב-1909 הוא סיים את לימודיו בבית הספר הוטצ'קינס שבלייקוויל, קונטיקט. בשנים 1915–1916 הוא הפעיל יחד עם גווידו ברונו את "תיאטרון אצבעון הקטן" שהכיל מאה מושבים. שם הם העלו את מחזותיהם של ג'ורג' ברנרד שו ויוהאן אוגוסט סטרינדברג. במקביל כתב אדיסון מדי שבוע לשבועון של ברונו, Bruno's Weekly, תחת שם העט "תום סליפר". באותה תקופה הוא הביא את צוות שחקני התיאטרון לאליס איילנד כדי להופיע שם בפני הפקיד הראשי אוגוסטוס שרמן ובפני יותר מ-400 מהגרים שהוחזקו שם. אירועי אוונגרד אלו הגיעו לקיצם כאשר אביו הכניס אותו לעבודה. ב-27 במרץ 1918 הוא נשא לאישה את קרולין הוקינס. לזוג לא נולדו ילדים. במשך מספר שנים ניהל אדיסון את חברת התקליטים Edison Records. ב-1927 הוא היה לנשיא החברה של אביו Thomas A. Edison, Inc. וניהל אותה עד למכירתה ב-1957, כאשר היא מוזגה עם McGraw Electric Company ל- McGraw-Edison Electric Company, שאדיסון היה יושב ראש מועצת המנהלים שלה עד לפרישתו ב-1961.
קריירה פוליטית

ב-18 בינואר 1937 מינה נשיא ארצות הברית פרנקלין דלאנו רוזוולט את אדיסון כעוזר מזכיר הצי, ולאחר מכן, ב-2 בינואר 1940, כמזכיר הצי של ארצות הברית, לאחר פטירתו של המזכיר הקודם, קלוד סוואנסון ב-7 ביולי 1939. מפטירתו של סוואנסון ועד מינויו הקבוע של אדיסון כמזכיר קבוע בינואר 1940, שימש אדיסון כמזכיר בפועל. הוא החזיק במשרה זו עד ה-24 ביוני אותה שנה, כאשר התפטר כדי להתמודד על משרת מושל ניו ג'רזי. במהלך כהונתו כמזכיר הצי הוא דחף לבניית אוניות המערכה מסדרת איווה ושאחת מהן תיבנה במספנת פילדלפיה. החלטה זו זיכתה את רוזוולט בקולות בפנסילבניה ובניו ג'רזי בבחירות לנשיאות של 1940. כמחווה לכך נקראה אחת הספינות על שם ניו ג'רזי, USS New Jersey.
ב-1940 ניצח אדיסון בבחירות למשרת מושל ניו ג'רזי. הוא שבר את המסורת המשפחתית והכריז על עצמו כחבר המפלגה הדמוקרטית. כמושל הוא הגיש הצעה לעדכון חוקת המדינה. אף על פי שהצעתו לא עברה במשאל עם ואף סעיף בחוקה לא השתנה במהלך כהונתו, ביצע בית המחוקקים של המדינה שינויי בחוקה בהמשך.
שנותיו האחרונות

ב-1948 הקים אדיסון מוסד צדקה שבמקור נקרא "מוסד ברוק" וכיום הוא נקרא "קרן צ'ארלס אדיסון".
בין השנים 1951–1969 התגורר אדיסון במלון וולדורף אסטוריה שבניו יורק, שם נוצרה ידידות בינו לבין הנשיא לשעבר הרברט הובר, שגם הוא התגורר במלון. ב-1962 הוא היה אחד ממייסדי המפלגה השמרנית של ניו יורק.
ב-1967 ארח אדיסון פגישה במלון וולדורף אסטוריה שהובילה לייסוד קרן הנוער שנקראה על שמו. בפגישה נכחו חבר בית הנבחרים של ארצות הברית הרפובליקני וולטר ג'ד, הסופר ויליאם בקלי, הפעיל הפוליטי דייוויד ר. ג'ונס ויועצו הפוליטי של אדיסון, מרווין ליבמן. שמה של הקרן שונה ב-1985 ל"קרן ללימודים אמריקאים" (The Fund for American Studies), שכן אדיסון ביקש ששמו יושמט משם הקרן לאחר עשרים שנים מייסודה.
צ'ארלס אדיסון נפטר ב-31 ביולי 1969 בניו יורק, שלושה ימים לפני יום הולדתו ה-79. הוא נטמן בבית הקברות רוזדייל שבאורנג', ניו ג'רזי.
הערות שוליים

↑  Charles Edison, Distinguished Hotchkiss Alumni.
1 2  Governors_of_New_Jersey - Charles Edison
↑  "Charles Edison". Archived from the original on September 27, 2007.
↑  History Archived July 18, 2012, at the Wayback Machine, The Fund for American Studies
| --- | --- |
בקרת זהויות :  GND: 1189826666  ISNI: 0000 0000 2837 9789  LCCN: n00115140  NARA: 10609561  SNAC: w63x946t  VIAF: 18462818   WorldCat (עם VIAF): 18462818
צמודת גלופה

צמודת גלופה של נער העיתונים משנת 1952
צמודת גלופה היא צמודה של בולי דואר אשר מכילה את החלק של שולי הגיליון שעליו מודפס המספר הסידורי של הגלופה אשר שימשה להדפסת הבולים. צמודת גלופה מכונה לעיתים גם צמודת לוח (באנגלית: Plate block) ובקטלוגים בראשי תיבות PB.
המספור של הגלופות הוא חלק אינטגרלי מבקרת האיכות של תהליך ההדפסה. בחלק מהמקרים, כמו במקרה של הפני האדום של בריטניה מופיעים המספרים על גבי הבולים. ברם, ההליך המקובל הוא הדפסת המספר על גבי שולי הגיליון.
בולים שהודפסו במספר צבעים מכילים מספר מספרי גלופות בשולי הגיליון. מספר לכל צבע. בולים שהודפסו בכמויות גדולות עשויים להכיל מספרי גלופה רבים.
אספני בולים שאפתנים במיוחד ישאפו להשיג גיליונות שיציגו כל מספר גלופה אפשרי עבור הבול. קטלוגי בולים מיוחדים מנהלים רישום של מספרי הגלופות.
בין צמודות הגלופה היקרות בבולי ישראל מצויות צמודות הגלופה של בולי המטבע מסדרת "דואר עברי" שהודפסו בשנים 1948–1949. הגם שהסדרה מונה רק תשעה ערכים (3, 5,10, 15, 20, 50, 250, 500 ו-1,000 מיל) בקטלוגים ובספרות הבולאית נמנו יותר ממאתיים סוגים שונים של צמודות גלופה, למשל קטלוג Bale מאבחן בין 155 קבוצות עיקריות שונות (מקוטלגות במספרים 1–157 אך תוך דילוג על מספרים 17 ו-19 כך שבפועל ישנן רק 155 קבוצות עיקריות) וכן 70 קבוצות משנה, כך שלפי קטלוג זה אוסף מושלם של צמודות הגלופה של סדרת דואר עברי מונה לכל הפחות 225 פריטים שונים וזאת לפני שמוסיפים פריטים מיוחדים דוגמת צמודות הכוללות שגיאות בהדפסה, בחיתוך או בניקוב.
צמודות הגלופה של דואר עברי מזוהות בעזרת שלושה סימנים עיקריים, הראשון הוא מספר הגלופה מספר המודפס בתוך משולש בשוליים העליונים של הצמדה. מספרי הגלופה בדואר עברי הם 1,2 ו-3 בלבד. השני הוא סימן הספרן, כאשר קיימים בסדרות אלו ארבעה סימני ספרן והם כוכב לימין (SR) כוכב לשמאל (SL), ריבוע (SLUG) ו-.NO (סימן הקיים רק בערך של 15 מיל). הסימן השלישי הוא מספר הגיליון המסמן את כמות ההדפסה המסוימת. בנוסף קיימים הבדלים הנובעים מסוגים שונים של ניר ומסוגים שונים של ניקוב. איסופם של צמודות הגלופה של בולי דואר עברי הוא מרתק, יקר ואתגרי במיוחד.
שלושת הערכים הגבוהים של דואר עברי הודפסו בחודש מאי 1948 בלבד, כאשר מהערך של 250 מיל הודפסו 2,200 גיליונות, מהערך של 500 מיל הודפסו 2251 גיליונות ומהערך של 1,000 מיל הודפסו 2,150 גיליונות בלבד. בהתחשב בעובדה שבכל גיליון קיימת צמודת גלופה אחת בלבד, הרי שצמודות הגלופה הללו נדירות. בפרט בהתחשב בכך שבחלק מהצמודות נעשה שימוש בדואר וחלק מהן התכלו עם השנים, הערכה היא שקיימים רק כמה מאות עותקים מכל צמודה בערכים אלו שעודנה במצב MNH כלומר מצב מקורי ללא שימוש וללא כתמי חלודה ו/או סימני מדבק.
בבולי ישראל צמודת הגלופה כוללת בדרך כלל את ארבעת הבולים בפינה הימנית של הגיליון שני בולים מהשורה הראשונה ושניים מהשורה השנייה, אולם במקרים נדירים צמודת הגלופה היא בפינה השמאלית, לעיתים לפי מבנה הגיליון הצמודה כוללת שישה בולים ויש גם מקרים שהצמודה כוללת עשרה בולים.
קטנשיניים

| קטנשיניים |
| --- | --- |
 Gollum attenuatus
מיון מדעי
ממלכה:: בעלי חיים
מערכה:: מיתרניים
מחלקה:: דגי סחוס
סדרה:: כרישאים
משפחה:: קטנשיניים
שם מדעי
 Pseudotriakidae ‏גיל, 1893

קטנשיניים (שם מדעי: Pseudotriakidae) היא משפחה של כרישים מסדרת הכרישאים שבקבוצת דגי הסחוס. הם חיים באוקיינוסים השונים, והם קרובים רחוקים של הגלדניים. במשפחה זו רק 3 סוגים ובהם 4 מינים, וכנראה עוד 2 מינים שלא הוגדרו.
אורכם מגיע ל-53–300 סנטימטר כשהגדול מביניהם הוא המין פסאודונטריאקיס מיקרודון - הכריש היחיד המשריץ צאצאים חיים, הבוקעים מביצים בבטן הנקבה, בתהומות של מתחת 1,900 מ'.
מבנה גופם מוארך, והם בעלי חוטם ארוך ומעוגל ולסת עם שיניים קטנות יחסית. הם טורפים דגים קטנים יותר שהם בולעים בדומה ללווייתנים. לא ידוע הרבה על מיקומם באוקיינוס.
מיון

סוג Gollum
מין Gollum attenuatus
מין Gollum suluensis
מין Gollum sp. B
סוג ומין יחיד Planonasus parini
סוג ומין יחיד פסאודונטריאקיס מיקרודון (Pseudotriakis microdon)
צ'ארלי שין

| --- | --- |

שין, 2009
 לידה:  3 בספטמבר 1965 (בן 59) ארצות הברית ניו יורק, ניו יורק, ארצות הברית
 שם במה:  Charlie Sheen 
 שם לידה:  Carlos Irwin Estevez 
 סוגה מועדפת:  קומדיה
 מדינה:  ארצות הברית 
 תקופת הפעילות:  מ-1973
 מקום לימודים:  תיכון סנטה מוניקה 
 בן או בת זוג:  Donna Peele (3 בספטמבר 1995–1996)  דניס ריצ'רדס (15 ביוני 2002–נובמבר 2006)  Brooke Mueller (30 במאי 2008–2 במאי 2011)   Bree Olson (?–אפריל 2011) 
 צאצאים:  Cassandra Jade Estevez, Bob Sheen, לולה רוז שין, סמי שין, Max Sheen 
 מספר צאצאים:  5 
 פרסים והוקרה:  פרס גלובוס הזהב
 פרופיל ב-IMDb
 
קרלוס ארוין אסטבז (באנגלית: Carlos Irwin Estevez; נולד ב-3 בספטמבר 1965), הנודע בשם הבמה צ'ארלי שין (Charlie Sheen), הוא שחקן קולנוע וטלוויזיה אמריקאי, זוכה פרס גלובוס הזהב.
הוא החל לזכות בפרסום עקב השתתפותו בתפקידים ראשיים בסרטי קולנוע החל מאמצע שנות ה-80. שין ידוע בזכות תפקידיו כחייל כריס טיילור בסרט "פלאטון" (1986), הברוקר הצעיר והשאפתן באד פוקס ב"וול סטריט" (1987), טייס בצי האמריקאי, טופר הארלי, בסרט הקומדיה "לרקוד עם טייסים" (1991) ובסרט ההמשך "לרקוד עם לוחמים" (1993), ובתפקיד טום לוגאן/עצמו בסדרת סרטי הפרודיה "מת לצעוק". אביו הוא השחקן מרטין שין.
בטלוויזיה שין ידוע עקב תפקידיו בסדרות "ספין סיטי", בה החליף את מייקל ג'יי פוקס כעוזר ראש העיר החדש צ'ארלי קרופורד; "שני גברים וחצי", בה שין היה הכוכב הראשי בדמות צ'ארלי הרפר, ולאחר מכן בסדרה "סדנה לעצבים" כתרפיסט צ'ארלי גודסון.
בשנת 2010 היה שכרו של שין הגבוה ביותר בטלוויזיה ועמד על 1.8 מיליון דולרים לכל פרק בסדרה "שני גברים וחצי".
חייו האישיים של שין עלו לכותרות בעקבות בעיות שתייה וסמים, בעיות בחיי הנישואין שלו ואף אלימות במשפחה.
ביוגרפיה

שין נולד בעיר ניו יורק שבארצות הברית. הוא בנם השלישי של השחקן מרטין שין המוכר מסדרת הטלוויזיה "הבית הלבן" ואשתו ג'נט טמפלטון. לשין שני אחים גדולים, אמיליו אסטבז ורמון אסטבז ואחות צעירה, רנה אסטבז, כולם שחקני קולנוע.
בילדותו עברה המשפחה למאליבו שבקליפורניה, לאור משחקו של אביו בסרט "The Subject Was Roses".
קריירה

סרט הקולנוע הראשון בו שיחק היה "שחר אדום", משנת 1984. בשנת 1986 שיחק בשבעה סרטים וקיבל לראשונה תפקיד ראשי, בסרט "פלאטון". בשנת 1987 שיחק לצד אביו בסרט "וול סטריט". בהמשך שיחק בעשרות סרטים, ביניהם: "ליגה לאומית" (1989),"לרקוד עם טייסים" (1991), "לרקוד עם לוחמים" (1993), "שלושת המוסקטרים" (1993), "ליגה לאומית 2" (1994), "יום רע ברחוב" (1997) ו"כסף מדבר" (1997). עוד באותו עשור שין הופיע הופעת אורח לפרק אחד בסדרה חברים בעונה השנייה בתור קצין בחיל הים האמריקאי שמנהל רומן עם פיבי בופה.
בשנים 2000–2002 החליף את מייקל ג'יי פוקס בתפקיד הראשי בסיטקום "ספין סיטי" (ברשת ABC). בשנים 2003–2011 שין שיחק בסיטקום "שני גברים וחצי" (ברשת CBS) עד אשר פוטר בגלל התנהגותו הפרועה, לדברי חברת האחים וורנר, בנוסף לחילוקי דעות שהיו בינו לבין יוצר הסדרה צ'אק לורי, והוחלף באשטון קוצ'ר.
בשנים 2012–2014 שין כיכב בסיטקום "סדנה לעצבים". כמו כן כיכב ב-2012 בסרט הקומדיה "הצצה למוחו של צ'ארלס סוון השלישי" לצידם של ביל מארי, ג'ייסון שוורצמן ופטרישה ארקט.
בשנת 2017 שיחק בסרט הדרמה "11 בספטמבר" לצד וופי גולדברג.
חיים אישיים

בשנים 1990–1992 ניהל רומן עם שחקנית הפורנו ג'ינג'ר לין. היה נשוי לדונה פיל מספטמבר 1995 עד נובמבר 1996. מיוני 2002 עד מרץ 2005 היה נשוי לשחקנית דניס ריצ'רדס. שין הוא אב לשלוש בנות: קסנדרה (נולדה ב-1985) מחברתו לשעבר פולה פרופיט, סמנתה (נולדה ב-2004) ולולה (נולדה ב-2005) מדניס ריצ'רדס.
ביוני 2008 נישא שין בשלישית לסוכנת הנדל"ן ברוק מאולר, ובמרץ 2009 נולדו לזוג תאומים בשם בוב ומקס.
במהלך השנים שין היה מעורב בתקריות סמים, זנות וירי, ונעצר על ידי המשטרה מספר פעמים.
ב-26 בדצמבר 2009 הושם במעצר לכמה שעות לאחר שנחשד כי תקף אדם.
ביוני 2010 הרשיע אותו בית המשפט בתקיפת אשתו, וגזר עליו עונש מאסר של 30 ימים. עקב אירועים אלה, בשל הקושי של העובדים האחרים לעבוד איתו ועקב הערותיו הפוגעניות לצוות ההפקה לאורך תקופה ארוכה, פוטר שין ב-7 במרץ 2011 על ידי חברת האחים וורנר מהתפקיד הראשי בסדרה "שני גברים וחצי". לאחר הפיטורים, תקף מילולית את יוצר הסדרה, צ'אק לורי, וקרא לו בשמו העברי "חיים לוין". בתגובה להאשמות באנטישמיות, טען שין בראיון טלפוני כי אמו היא יהודייה כביכול, וכי הוא גאה להיות יהודי. טענה זו נחשבת כלא נכונה על ידי מספר כלי תקשורת.
בנובמבר 2015 הודיע כי הוא נשא נגיף HIV, ואובחן כך בשנת 2011.
הערות שוליים

↑  http://www.usatoday.com/life/television/news/2010-05-19-cbsupfront19_ST_N.htm?csp=hf
^ a b c CBS adds six new shows, hangs on to Charlie Sheen
↑  אייל דץ‏, השחקן צ'רלי שין נכנס לכלא בגין תקיפת אישתו, באתר וואלה, 2 ביוני 2010
↑  צ'ארלי שין פוטר מהסדרה "שני גברים וחצי", רויטרס, 8 במרץ 2011
↑  צ'ארלי שין פוטר מהסדרה "שני גברים וחצי", רשת ה-BBC, 7 במרץ 2011
↑  Charlie Sheen: ‘I’m Proud of’ Being Jewish באתר "הוליווד ריפורטר".
↑  New information proves Charlie Sheen is not Jewish Charlie Sheen——Jewish?—-Almost Certainly a Fantasy
↑  Stephen Battaglio, Watch Charlie Sheen talk about having HIV, 'a hard three letters to absorb', latimes.com
| פרס גלובוס הזהב לשחקן הטוב ביותר בסדרת קומדיה או סדרה מוזיקלית |
| --- | --- | --- |
| 1970‏-1980 | פליפ וילסון (1970) • קרול או'קונור (1971) • רד פוקס (1972) • ג'ק קלוגמן (1973) • אלן אלדה (1974) • אלן אלדה (1975) • הנרי וינקלר (1976) • הנרי וינקלר (1977) • רובין ויליאמס (1978) • אלן אלדה (1979) • אלן אלדה (1980) |  |
| 1981‏-2000 | אלן אלדה (1981) • אלן אלדה (1982) • ג'ון ריטר (1983) • ביל קוסבי (1984) • ביל קוסבי (1985) • ברוס ויליס (1986) • דבני קולמן (1987) • מייקל ג'יי פוקס/ג'אד הירש/ריצ'רד מאליגן (1988) • טד דנסון (1989) • טד דנסון (1990) • ברט ריינולדס (1991) • ג'ון גודמן (1992) • ג'רי סיינפלד (1993) • טים אלן (1994) • קלסי גראמר (1995) • ג'ון לית'גו (1996) • מייקל ג'יי פוקס (1997) • מייקל ג'יי פוקס (1998) • מייקל ג'יי פוקס (1999) • קלסי גראמר (2000) |  |
| 2001-היום | צ'ארלי שין (2001) • טוני שלהוב (2002) • ריקי ג'רווייס (2003) • ג'ייסון בייטמן (2004) • סטיב קארל (2005) אלק בולדווין (2006) • אלק בולדווין (2007) • דייוויד דוכובני (2008) • אלק בולדווין (2009) • ג'ים פרסונס (2010) • מאט לה-בלאנק (2011) • דון צ'ידל (2012) • אנדי סמברג (2013) • ג'פרי טמבור (2014) • גאל גרסיה ברנאל (2015) • דונלד גלובר (2016) • עזיז אנסרי (2017) • מייקל דאגלס (2018) • ראמי יוסף (2019) • ג'ייסון סודייקיס (2020) • ג'ייסון סודייקיס (2021) • ג'רמי אלן וייט (2022) • ג'רמי אלן וייט (2023) |  |
| --- | --- |
בקרת זהויות :  NLI: 987007461233005171  PLWABN: 9810624127005606  BNE: XX1092240  BnF: cb13955637c (data)  CANTIC: a10887301  GND: 11894391X  ISNI: 0000 0001 0893 5423  LCCN: n88268094  MusicBrainz: 21e10a1d-80ef-44c8-b5be-66eef17e66ef  NKC: xx0025385  NTA: 074419951  SNAC: w6s766vb  SUDOC: 07078938X  Trove: 948434  VIAF: 44491134   WorldCat (עם VIAF): 44491134
צ'רקאסי

.
צֶ'רקָאסי (באוקראינית: Черкаси; ברוסית: Черкассы) היא עיר באוקראינה במרכז מחוז צ'רקאסי. נמצאת ליד נהר הדנייפר, דרום מזרחית לקייב. אוכלוסיית העיר מנתה בשנת 2001 296,191 נפש. בעיר קיימת קהילה יהודית קטנה.
היסטוריה

לראשונה מוזכרת ב-1384 כחלק מהנסיכות הוסאלית של קייב תחת שלטון הדוכסות הגדולה של ליטא. ב-1532 נעצרו חילותיו של חאן קרים, סאדט-גירי, סמוך לצ'רקאסי. לאחר איחוד לובלין ב-1569 בשליטת פולין. בתקופה זאת, רוב תושבי העיר נהיו קוזקים ולקחו חלק פעיל במרד של 1648. לאחר מכן חלק מההטמאנות הקוזאקית. לפי שלום אנדרוסובו ב-1667 חזרה לפולין. ב-1793 בחלוקת פולין השנייה צורפה לאימפריה הרוסית. במאה ה-19 התפתחה בעיר תעשיית הסוכר. בין 1918 ל-1922 עברה מיד ליד עד שב-1922 נהייתה חלק מהרפובליקה הסובייטית הסוציאליסטית האוקראינית. באוגוסט 1941 נכבשה על ידי הגרמנים, ב-14 בדצמבר 1943 שוחררה. מ-1954 משמשת כמרכז מחוז צ'רקאסי.
יהודי צ'רקאסי

הקהילה היהודית בעיר נוסדה ב-1762 לפי היתר מהמלכה קתרינה השנייה. הקהילה שגשגה, ובשנת 1910 נמנו בעיר כ-13,000 יהודים, כ-30% מהאוכלוסייה. באותה תקופה הייתה בעיר מרפאה יהודית, 13 בתי כנסת, תלמוד תורה ובית ספר יהודי. לאחר השתלטות הקומוניסטים על העיר, נסגרו בה בהדרגה כל מוסדות הדת היהודיים. יחד עם זאת נפתחו בתי ספר תיכונים ובתי ספר מקצועיים, בהם שפת ההוראה הייתה יידיש.
בזמן הכיבוש הגרמני במהלך מלחמת העולם השנייה הוטלו על יהודי העיר שלא הספיקו להימלט ממנה גזירות שונות, ובהן חובת ביצוע עבודות כפייה וחובת ענידת סרט זרוע, ובאוקטובר 1941 רוכזו כולם בידי המשטרה האוקראינית בגטו שהוקם בעיר. בנובמבר 1941 נורו למעלה מ-300 מיהודי הגטו, ובחודשים שלאחר מכן חוסל הגטו בהדרגתיות, תוך רצח שארית יושביו.
לאחר המלחמה התחדשה התיישבות יהודית בעיר. בתחילת שנות ה-50 סגרו שלטונות סובייטים את בית הכנסת היחיד, שפעל בעיר. מבנה בית הכנסת נהרס. לפי מרשם האוכלוסייה שנערך בעיר בשנת 1959 התגוררו בצ'רקאסי כ-5100 יהודים (6% מאוכלוסיית העיר). לפי מרשם של 1989 - כ-3500 יהודים (1% מכלל האוכלוסייה).
בשנת 1989 חודשה הפעילות היהודית בעיר, ונפתח בה מרכז קהילתי. בשנת 1994 הוקמה בעיר קהילה דתית, וב-2003 נפתח מחדש בית הכנסת המקומי בראשות שליח חב"ד, הרב דב אקסלרוד בנו של הרב גדליהו אקסלרוד.
ספורט

קיימת בעיר קבוצת כדורסל בשם צ'רקסקי מנקיז, המשחקת בסופרליגה האוקראינית.
ערים תאומות

פולין בידגושץ', פולין
אזרבייג'ן סומגאיט, אזרבייג'ן
ארצות הברית סנטה רוזה, קליפורניה, ארצות הברית
ארצות הברית קהילת מטרווסט, ניו ג'רזי, ארצות הברית
ישראל פתח תקווה, מחוז המרכז, ישראל
הערות שוליים

↑  ועדת הסטטיסטיקה המרכזית של אוקראינה, מרשם אוכלוסין של שנת 2001
| --- | --- |
בקרת זהויות :  NLI: 987007555168005171  BnF: cb12526176p (data)  GND: 4444389-4  LCCN: n81108983  MusicBrainz: 72b58686-7380-4d63-89cf-be90566649a5  NKC: ge272063  SUDOC: 034512705  VIAF: 136054391   WorldCat (עם VIAF): 136054391
צ'ריוטיר

| --- | --- |
צ'ריוטיר ביד לשריון בלטרון
צ'ריוטיר ביד לשריון בלטרון
 מידע כללי
 סוג:  טנק שיוט
 מדינה מייצרת:  בריטניה
 משתמשים עיקריים:  כוחות ההגנה של פינלנד, הצבא הבריטי, הכוחות המזוינים של ירדן, צבא לבנון
 שנת ייצור:  1952 
 תקופת השימוש:  1952–הווה (כ־72 שנים) 
 דגם קודם:  צנטוריון Mk3, טנק קרומוול
 מערכה מרכזית:  מבצע ליטני 
 יחידות שיוצרו:  442 
 מידע טכני
 אורך:  8.8 מטרים
 רוחב:  3.1 מטרים
 גובה:  2.5 מטרים
 משקל:  28.5 טון
 מהירות:  51 קמ"ש
 מנוע:  רולס-רויס מטאור (אנ')
 
טנק הצ'ריוטיר (באנגלית: Charioteer; קרוי גם טנק הצ'ריוטיר, טנק FV4101, תותח בינוני, צ'ריוטיר) הוא רכב קרבי משוריין בריטי, אשר יוצר בשנות החמישים של המאה ה-20 במטרה לשדרג את כוחו של חיל השריון המלכותי, שעד אז עדיין השתמש בטנק קרומוול. הטנק הוא למעשה גרסה משודרגת של טנק הקרומוול עם תותח חזק יותר. לשם תפעול הטנק נדרשים שלושה אנשים.
הצבא הבריטי השתמש בטנק, אך נעשה בו שימוש נרחב יותר באירופה ובמזרח התיכון.
פיתוח

הטנק פותח בשל חשש בריטי בתחילת שנות החמישים מפלישה של הצבא האדום.
הטנק נחשב לטנק שיוט האחרון שנבנה.
מחד, ייצור של טנקי צנטוריון Mk3 היה איטי יותר בהשוואה לזה של תותחים כבדים יותר, והטנק Conqueror ("כובש") (אנ'), לו תותח חזק יותר, היה עדיין בפיתוח. הבריטים השתמשו באותה עת בטנקים קרומוול, צנטוריון וקומט, אבל החימוש של הקרומוול היה חלש להתמודד עם זה של טנקים חזקים וחדישים יותר, והיה צורך לצייד את טנק זה בתותח חזק יותר. לשם כך נעשה שימוש בתותח ה-84 מ"מ של הצנטוריון . הכלי החדש נקרא בתחילה "FV4101 קרומוול תותח נגד טנקים כבד", אך בהמשך, לפני שנכנס לשימוש, שונה שמו לצ'ריוטיר.
ייצור

הצפי המקורי לכמות טנקי הצ'יוטיר שתוכננו להיות מיוצרים היה 630, בפועל נוצרו פחות טנקים. מספר הטנקים הסופי שיוצר אינו ידוע, ויש המשערים שיוצרו 442 טנקים מסוג זה.
תתי סוגים

צ'ריוטיר Mk 6,7, 7w ,8 : מבוססים על טנקי קרומוול VI ,VII, VIIw ,VIII בהתאמה לפי שמם.
צ'ריוטיר VIIA (קרוי גם מודל A): טנק צ'ריוטיר ללא תותח משודרג יותר שנוסף לחלק מהטנקים במהלך השימוש בהם (וכלל "משחרר גזים" (אנ'), כך שאלו לא יישארו בתותח לאחר ירי וייכנסו לתוך הטנק).
צ'ריוטיר VIIB (קרוי גם מודל B): טנק צ'ריוטיר שכלל את התותח המשודרג.
שימוש צבאי

אוסטריה אוסטריה
צבא אוסטריה השתמש ב-56 טנקים מסוג זה בשנים 1956–1965. צריחים של טנקים אלו קובעו בבונקרי אוסטריים.
פינלנד פינלנד
צבא ההגנה הפיני רכש 38 טנקי "צ'ריוטיר MK VII מודל B" בשנת 1960, ואלו היו בשימוש עד 1979. הטנקים אוחסנו עד 2007 ואז נמכרו במכירה פומבית.
ירדן ירדן
הירדנים רכשו 24 טנקים מסוג זה עבור גדוד הטנקים השלישי שלהם בשנת 1954. כמה מטנקים אלו נמכרו ללבנון.
לבנון לבנון
צבא לבנון קיבל במקור 43 טנקים כאלה. בהמשך העביר אותם בשנת 1976 לגורמים לבנוניים או פלסטיניים אחרים.
צבא לבנון הערבי השתמש בכמות לא ידועה מטנקים אלו בין השנים 1976 - 1977.
תנועת אל- מוראביטון (אנ') השתמשה בכמות לא ידועה של טנקים אלה בין השנים 1976- 1978.
צבא דרום לבנון השתמש במספר לא ידוע של טנקי צ'ריוטיר בין השנים 1976- 1983.
מיליציית הנמרים השתמשה בכמות לא ידועה מטנקים אלה בין השנים 1976 - 1980.
מיליציית הכוחות הלבנוניים (אנ') השתמשה בכמות לא ידועה של טנקים מסוג זה בין השנים 1980–1993.
הרשות הפלסטינית הרשות הפלסטינית
הארגון לשחרור פלסטין השתמש בכמה טנקי צ'ריוטיר מלבנון נגד צה"ל בדרום לבנון במהלך מבצע ליטני.
בריטניה בריטניה
יחידת המתנדבים של הצבא הבריטי (אנ') (נקראה בעבר "הצבא הטריטוריאלי" או "הכוח הטריטוריאלי") הייתה הגורם העיקרי שהשתמש בטנק זה בבריטניה.
הטנק כיום

כיום ניתן למצוא טנקים מדגם זה במקומות הבאים:
אוסטריה אוסטריה
ניתן למצוא את טנק זה במוזיאון להיסטוריה צבאית שבוינה (אנ').
פינלנד פינלנד
ניתן למצוא את הטנק במוזיאון כלי הרכב הקרביים (אנ') שבמדינה, בכניסה לאקדמיה הצבאית שבלאפנראנטה ובמטה הבריגדתה הקרלית (אנ') בשכונת ולקאלה (אנ') בעיר קובולה (אנ').
ישראל ישראל
ניתן למצוא את הטנק ביד לשריון בלטרון (ובעבר גם במוזיאון בתי האוסף לתולדות צה"ל בתל אביב[דרוש מקור]).
בריטניה בריטניה
הטנק נמצא במוזיאון הטנק בדורסט (יחד עם גרסה אחרת של הטנק). כמו כן, ניתן למצוא גרסה נוספת של הטנק במבצר פאול (אנ') ליד קינגסטון על ההול.
הערות שוליים

↑  זיהוי שריון: הטנק הבריטי "צ'ריוטיר", מערכות 116, דצמבר 1958
↑  A simple system keeps a tank crew safe, מתוך אתר heraldnet.com
↑  עדות ממבצע קלחת 4 מורחבת עם צבא לבנון בו נעשה שימוש בטנקים אלה
↑  טנק צ'ריוטיר, מתוך אתר יד לשריון
צ'כיה (דמות)

פסל צ'כיה בחזית המוזאון הלאומי של פראג.
צ'כיה או בוהמיה (בצ'כית: Čechie) היא ההאנשה המדינית והלאומית של האומה הצ'כית, ששימשה במאה ה-19 כתגובה על האנשה הלאומית של מתחרות המיוצגת על ידי גרמניה או אוסטריה.
דמיון לדמויות אחרות

צ'כיה היא ההתגלמות הסמלית של האומה הצ'כית, הדמות מתוארת כאישה נבונה וכמגינה של ארץ צ'כיה. דמויות סמליות דומות הן מריאן הצרפתית, גרמאניה הגרמנית או מיכאל הגרמני, אמא רוסיה או הדוד סם.
תיאור

צ'כיה מתוארת לעיתים קרובות כאישה עם חרב בידה וחזה שופע. היא יוצאת להגן על ארצה כאשר מתעוררים צרכים לאומיים. לפעמים הצ'כים מתייחסים לצ'כיה כאילו היא יוצאת להגן על שלוש ארצות הצ'כים: צ'כיה, מוראביה ושלזיה, ואף לעיתים היא מתפצלת לשלוש דמויות נפרדות, כל אחת יוצאת להגן על ארצה.
ראו גם

ואשק הצ'כי
סמל צ'כיה
דגל צ'כיה
הערות שוליים

↑  Schwingerová, Pavla (2016-05-07). "Název naší země měnit nechceme". Náchodský deník (בצ׳כית). נבדק ב-2021-03-24.
↑  https://www.academia.edu/24874301/Tschechien_Tschechei_nebo_Tschechische_Republik
↑  https://neviditelnypes.lidovky.cz/spolecnost/czechia-ceska-republika-se-meni-na-cechii.A160416_221839_p_spolecnost_wag, iDNES.cz, ‏2016-04-19
ערך זה הוא קצרמרבנושא צ'כיה. אתם מוזמנים לתרום לוויקיפדיה ו.